འོག་མིན་ལྷའི་གནས་མགོན་དམ་པ་ནས།ཕྲིན་ལས་ཀུན་གྲུབ་སྔགས་ཀྱི་གསས་མཁར་དུ།ཆུ་སྲིན་མ་ཧ་ཀ་རིའི་ཁྲི་སྟེང་ནས།སྲིད་པ་ཡེ་མུ་རྒྱུང་ཕྱོད་པ་ཞེས་ཀྱང་བྱ།ཡེ་དབལ་མཐུ་སྟོབས་རྒྱལ་པོ་སྐུ་བཞུགས་ན།འོག་མིན་གནམ་གྱི་མཐུ་སྟོབས་ཅན་རྣམས་ལ།ཀུན་རྫོབ་བདེན་པར་ནང་གི་རིག་པ་སྟོན།དོན་དམ་བདེན་པར་ཡེ་དབལ་ཐེག་པའི།ཏིང་འཛིན་ཡན་ལག་དྲུག་ཅུ་བསྐྱེད།མགོན་བཙུན་ཕྱའི་གྲོང་ཁྱེར་ཆེན་པོ་ནས།ཐུགས་རྗེ་ཀུན་སྐྱོབས་སྨན་གྱི་གསས་མཁར་དུ།ནམ་མཁའ་བ་མོ་ཆེའི་གདན་ཁྲི་ལ།སྲིད་པ་དཔག་མེད་ཀུན་སྙོམས་ཞེས་ཀྱང་བྱ།ཡེ་རྗེ་སྨན་ལྷའི་རྒྱལ་པོ་སྐུ་བཞུགས་ན།བསྐོ་བ་དམ་པའི་ཕྱ་རྗེ་ཐམས་ཅད་ལ།ཀུན་རྫོབ་དམ་པར་གསོ་བ་རིག་པ་སྟོན།དོན་དམ་བདེན་པར་ཡེ་རྗེའི་ཐིག་པའི།གཤེན་རབ་ལམ་བཞི་རྫོགས་པར་མཛད་པའོ།སྲིད་པ་ཡེ་སངས་ཡུལ་མཆོག་ཞིང་ཁམས་ཀྱི།འབྱུང་ལྔ་ལྷུན་གྲུབ་རྫོགས་པའི་གསས་མཁར་དུ།གསེར་གྱི་རུས་སྦལ་བསྣོལ་བའི་ཁྲི་སྟེང་ནས།སྲིད་པ་བརྟེན་པའི་ས་འཛིན་ཞེས་ཀྱང་བྱ།ཡེ་དབང་སའི་རྒྱལ་པོ་སྐུ་བཞུགས་པས།སྲིད་འཁོར་སྡེ་བསམ་དུ་མེད་པ་ལ།ཀུན་རྫོབས་བདེན་པར་ཕྱིའི་རིག་པ་སྟོན།དོན་དམ་བདེན་པར་ཡེ་དབང་ཐིག་པའི།ཡེ་ཤེས་དབང་པོ་དྲུག་ཉིད་བསྐྱེད་པའོ།དགུང་དྲུག་ལྷ་རྩེ་སྲིད་པའི་ཞིང་ཁམས་ཀྱིས།སྔོན་བུ་གཡུ་རྩེ་ཤེལ་གྱིས་གསས་མཁར་ནས།སྲིད་པ་བརླབས་གཅོད་སྤྱི་རྗེའི་ཁྲི་སྟེང་དུ།སྲིད་པའི་རྒྱལ་པོ་སངས་པོ་སྐུ་བཞུགས་པས།དག་པའི་སྲིད་པའི་རྒྱལ་པོ་མུ་མེད་ལ།ཀུན་རྫོབས་བདེན་པར་འཁོར་ལོ་རྣམས་བཞི་སྟོན།དོན་དམ་བདེན་པར་ཡེ་བསྲིད་ཐེག་པའི།ཐར་པའི་ལམ་བརྒྱད་འབྱེད་པར་མཛད་པའོ་ཞེས་རིག་པའི་གནས་ལྔ་ཡི་བྱུང་ཚུལ་སོགས་བཤད་ཡོད།ཤོག་གྲངས།༧༨དེ་དག་ཞིབ་ཏུ་མཁྱེན་པར་འདོད་ན།མ་རྒྱུད་སྐྱེ་མེད་ཐིག་ལེ་དང་།གཡུང་དྲུང་ལས་རྣམ་པར་དག་པའི་རྒྱུད་དང་།གཙུག་ལག་དཔའ་འབུམ་དཀར་པོ་དང་།བདེན་པ་བོན་གྱི་མཛོད་སྒོ་སྒྲ་འགྲེལ་དང་།ཀུན་འབུམ་གོ་འབྱེད་དང་།རྨེའུ་མཁས་པ་དཔལ་ཆེན་གྱི་ཁམས་འགྲེལ་དང་།ཤེར་ཕྱིན་སྐབས་དང་པོ་ལ་སོགས་བོན་དཔེ་ཁག་ནང་གཟིགས་ན་འཐུས།།